open-index/open-wikipedia-markdown huggingface dataset:
மாக் இயக்குதளம்

**மாக் இயக்குதளம் ** ( *Mac OS*) ஆப்பிள் நிறுவனத்தின் மாக்கின்டோஷ் வகை கணினிகளுக்கான வரைகலை பயனர் இடைமுகத்தை அடிப்படையாகக் கொண்ட இயக்குதள தொடர் ஆகும். மாக்கின்டோசு பயனர் பட்டறிவே வரைகலை பயனர் இடைமுகத்தை பரவலாக்கியதாக பாராட்டப்படுகிறது. 1984ஆம் ஆண்டு மாக்கின்டோசுகளில் இது கணினியுடன் முற்றிலும் ஒருங்கிணைக்கப்பட்டு **சிஸ்டம்** மென்பொருள் என அழைக்கப்பட்டு வந்தது.
## கருவுறல்
துவக்கத்திலிருந்தே ஆப்பிள் நிறுவனம் தனது கொள்கையளவிலேயே பயனர்கள் இயக்குதளத்தைக் குறித்த எந்த அறிவுமின்றி கணினியை பயன்படுத்தக் கூடியதாக தனது இயக்குதளம் இருக்க வேண்டும் என்பதில் தீவிரமாக இருந்தது. பிற இயக்குதளங்களில் அவற்றின் செயல்பாடு குறித்த ஆழ்ந்த அறிவு வேண்டியப் பணிகள் மாக்கின்டோசுகளில் சுட்டியின் உள்ளுணர்வான சைகைகளாலும் வரைகலை கட்டுப்பாட்டு தட்டிகளாலும் நிறைவேற்றப்பட்டன. பயனரின் பயன்பாடு இனிமையாக அமைவதும் எளிதாக கற்கவியல்வதும் நோக்கமாக இருந்தது. இதனால் சந்தையிலிருந்த பிற மென்பொருட்களை விட வேறானதாக காட்ட முயன்றது. போட்டி மென்பொருளாக இருந்த மைக்ரோசாப்ட் டாஸ் இயக்குதளம் நுட்பவழியே மிகவும் கடினமாக இருந்தது. 

இயக்குதளத்தின் கருனி ஓர் ரோமில் சேமிக்கப்பட்டிருந்தது; மேம்படுத்தல்கள் கட்டணமின்றி பயனர்களுக்கு நெகிழ் வட்டு மூலமாக ஆப்பிள் முகவர்கள் வழங்கி வந்தனர். இதனால் இயக்குதள மேம்படுத்தல்கள் பயனர்களின் குறைந்த ஈடுபாட்டுடன் நிறைவேற்ற முடிந்தது. இதுவும் போட்டி மென்பொருள்களின் மேம்படுத்தல் முறைமைகளை விட எளிதாக அமைந்திருந்தது. சிஸ்டம் 7.5 முதலாக ஆப்பிள் இம்முறையை கைவிட்டு மேம்பாட்டு மென்பொருட்களை தனி வருமானம் ஈட்டும் வழியாக மாற்றிக் கொண்டது.

## பதிப்புகள்

    
* 10.0: சீட்டா (Cheetah)
* 10.1: பூமா (Puma)
* 10.2: ஜகுஆர் (Jaguar)
* 10.3: பாந்தர் (Panther)
* 10.4: டைகர் (Tiger)
* 10.5: லேபெர்ட் (Leopard)
* 10.6: ஸ்நொ லேபெர்ட் (Snow Leopard)
* 10.7: லயன் (Lion)
* 10.8: மவுண்டன் லயன் (Mountain Lion)
* 10.9: மாவரிக்சு (Mavericks)
* 10.10 (Yosemite)
* 10.11 (El Capitan)
* 10.12 (Sierra)
* 10.13 (High Sierra)
* 10.14 (Mojave)
* 10.15 (Catalina)
* 11.0 (Big Sur)

## மேற்கோள்கள்


## நூற்கோவை
* Hormby, Tom (2005) "Star Trek: Apple's First Mac OS on Intel Project"

## வெளியிணைப்புகள்
* Mac OS X – Official site
* Mac 101 – Apple's introductory guide to the Mac OS.
* Folklore.org – A site of anecdotes shared by the creators of the first Macintosh.
* The Vintage Mac Museum:  – Old Mac System - From System1 to System7
* MacUser.my  – Web community dedicated to the Mac OS platform of Borneo, Malaysia

பகுப்பு:இயக்கு தளங்கள்
மாற்றவியலா நினைவகம்

**மாற்றவியலா நினைவகம் ** (*Read-only memory* அல்லது **ரோம்** ,  *ROM*) என்பது கணினிகளில் பயன்படுத்தப்படும் ஒருவகை தரவுச் சேமிப்பு வன்பொருளாகும்.  பொதுவாக இது ஓர் கணினிச் சில்லில் அமைக்கப்பட்டிருக்கும். நேரடி அணுகல் நினைவகம் போலன்றி இதில் சேமிக்கப்பட்டுள்ள தரவுகள் மின்னாற்றல் இல்லாதநிலையிலும் மறைவதில்லை. எனவே இவை **மாயமாகா நினைவகம்** (Non Voltile Memory) எனவும் குறிப்பிடப்படுகிறது.  இதில் எழுதப்பட்டுள்ள தரவுகளை கணினியின் வழமையான செயல்பாட்டின்போது மாற்றவோ அழிக்கவோ இயலாது.  இந்தத் தன்மையால் கணினிகளின் *பயோசு* எனப்படும் *அடிப்படை உள்ளீடு/வெளியீடு அமைப்புகளில்* மாற்றவியலா நினைவகம் பயன்படுத்தப்படுகிறது. சில பயனாளர் இலத்திரனியல் கருவிகளில்  நிலை மென்பொருளுக்கான நினைவகமாகப் பயன்படுத்தப்படுகிறது. 

இவற்றில் உள்ள தரவுகளை மாற்றுகின்ற தன்மையைப் பொறுத்து இவை வகைப்படுத்தப்படுகின்றன:
* உள்மறை ரோம்: இந்த வகை நினைவகங்களில் உள்ள தரவுகள் தொழிற்சாலையிலேயே ஒரேமுறையாக எழுதப்படுகின்றன. இவற்றை எப்போதுமே மாற்றவியலாது. இதன் முதன்மையான   பயன் இவற்றை தயாரிக்கும் செலவு மிகக் குறைவானதாகும்.
* நிரல்படு ரோம் (PROM): ஒருமுறை நிரல்படுத்த முடியும். தொழிற்சாலையிலிருந்து எந்த "நிரலுமின்றி" விற்பனைக்கு வருகிறது. தற்போது இவற்றிற்கு மாற்றாக அழிபடு நிரல்படு ரோம்கள் வெளியாகியுள்ளன.   
* அழிபடு நிரல்படு ரோம்  (EPROM): இவ்வகை ரோம்களில் தரவுகள்  புற ஊதா ஒளியால்  அழிக்கக்கூடியனவாக உள்ளன. 
* மின் அழிபடு நிரல்படு ரோம் (EEPROM): இவ்வகை ரோம்களில் மின் சைகைகள் மூலம் தரவுகள் அழிக்கப்படக் கூடும். இன்றைய நாட்களில்  திடீர் நினைவகங்கள் பெரும்பாலும் பயன்படுத்தபடுகின்றன.

## மேற்கோள்கள்

பகுப்பு:கணினி வன்பொருள்
சிஎன்என்-ஐபிஎன்

**கம்பிவட செய்தி வலையமைப்பு - இந்திய ஒளிபரப்பு வலையமைப்பு** (*Cable News Network-Indian Broadcasting Network*) அல்லது **சிஎன்என்-ஐபிஎன்** (*CNN-IBN*) ஒரு ஆங்கில மொழி இந்திய செய்தித் தொலைக்காட்சி. இந்த நிறுவனத்தின் பங்குதாரரகள் குளோபல் பிராட்காஸ்ட் நியூஸ் மற்றும் இந்தியாவில் உள்ள டர்னர் இன்டர்நேஷனல் (டர்னர் டைம் வார்னர் நிறுவனத்தின் துணை நிறுவனம்). ராஜ்தீப் சர்தேசாய் இந்நிறுவனத்தின் தலைமை பதிப்பாசிரியர். இந்திய நிறுவனமான குளோபல் பிராட்காஸ்ட் நியூஸ் இந்த தொலைக்காட்சியை முழுவதுமாக நடத்துகிறது, எனினும் சிஎன்என் நிறுவனத்தின் வர்த்தகப் பெயரை உபயோகிக்கிறது. இதற்காக 26% பங்குகளை டைம் வார்னர் நிறுவனத்திற்கு கொடுத்துள்ளது.

பகுப்பு:இந்தியத் தொலைக்காட்சி நிறுவனங்கள்
கிரீட்

**கிரீட் ** (*Crete*, ) கிரேக்கத் தீவுகளில் பெரியதும் மிகுந்த மக்கள்தொகை கொண்டதுமான தீவு ஆகும்.  மேலும் நடுநிலக் கடலில் உள்ள தீவுகளில் ஐந்தாவது பெரியத் தீவாகவும் விளங்குகிறது.  கிரீசின் பதின்மூன்று நிர்வாக வலயங்களில் ஒன்றாக விளங்குகிறது. கிரீசின் பண்பாட்டு பாரம்பர்யத்திலும் பொருளாதாரத்திலும் குறிப்பிடத்தக்க பங்கு வகிக்கிறது. தன் அடையாளப் பண்பாட்டுக்கூறுகளாக கிரீட்டிய வழக்குமொழி, கவிதை மற்றும் இசை வடிவங்களைக் கொண்டுள்ளது. ( காலங்களில் ஐரோப்பாவில் முதல் அரண்மனைகளைக் கட்டிய, பழமையான *உயர் பண்பாட்டு* நாகரிகமான மினோவன் நாகரிகத்தின் மையமாக இருந்தது.

## மேற்கோள்கள்

## வெளி இணைப்புகள்

*Natural History Museum of Crete at the University of Crete.
*Cretaquarium Thalassocosmos, Heraklion, Crete. 
*Aquaworld Aquarium, Hersonissos, Crete.
*"Ancient Crete." Oxford Bibliographies Online: Classics. 

*Crete The Official website of the Greek National Tourism Organisation

பகுப்பு:கிரீட்
பகுப்பு:நடுநிலக் கடல் தீவுகள்
பகுப்பு:கிரேக்கம்
மரப்பாச்சி பொம்மைகள்

**மரப்பாச்சி பொம்மைகள்** (Marapachi Dolls) என்பன தென்னிந்தியாவில் நவராத்திரி பண்டிகையின் போது கொலுவில் வைக்கப்படும் மரப்பொம்மைகள் ஆகும். இவை குறிப்பாக செஞ்சந்தன மரம், முள்ளிலவு மரம், ஊசியிலை மரம் போன்றவற்றால் செய்யப்படும் பாரம்பரிய பொம்மைகள் ஆகும். இவை  பொதுவாக ஆண் மற்றும் பெண் நிர்வாண வடிவில் ஜோடிகளாக செய்யப்பட்ட பொம்மைகள் ஆகும். இந்த இணை பொம்மைகள் நவராத்திரி கொலுவின்போது அலங்கரித்து வைக்கப்படும். இவை சிறப்பாக செதுக்கப்படும் இடங்களில் திருப்பதியும் ஒன்றாகும். திருப்பதியில் இந்த பொம்மைகள் ஏழுமலையானையும் அவரது துணைவியாரையும் பிரதிநிதித்துவம் செய்வதாகக் கூறப்படுகிறது. இவை கொண்டப்பள்ளியில் ராஜா ராணி பொம்மையாகவும் செய்யப்பட்டு தவறாமல் கொலுவில் வைக்கப்படுகின்றன.

மரப்பாச்சி பொம்மைகள் பாரம்பரியமாக தாயிடமிருந்து மகளுக்கு சீதனமாக வழங்கப்பட்டு, அதைக்கொண்டு மகள் தன் வீட்டில் பொம்மை கொலு வைப்பது வழக்கம். தென்னிந்தியாவில் பின்பற்றப்படும் ஒரு குறிப்பிட்ட பழக்கமானது, புதிதாக திருமணமான தம்பதிகள் தங்கள் குழந்தைகளுக்கு விளையாடுவதற்கு மராபாச்சி பொம்மைகளை பரிசாக அளிப்பதாகும்.
குழந்தைகளுக்கு பரிசாக அளிக்கப்படும் செஞ்சந்தன மரத்தால் செய்யப்பட்ட மரப்பாச்சி பொம்மைகள் மருத்துவ தன்மையுடன் விளங்குவதாக கருதப்படுகின்றன. குழந்தைகள் அவற்றை  வாயில் வைத்து சப்பும்போது அதன் மருத்துவ குணங்கள் உடலுக்கு நன்மை செய்வதாக நம்புகின்றனர்.
## மேற்கோள்கள்

## வெளி இணைப்புகள்
மரப்பாச்சி பொம்மைகள், தி இந்து தமிழ் கட்டுரை 2018 ஏப்ரல் 25
பகுப்பு:பொம்மைகள்
பகுப்பு:தமிழர் பண்பாடு
மத்தாடு

**மத்தாடு** என்பது சிறுமியர் ஆடும் விளையாட்டுகளில் ஒன்று. 

தயிர் கடையும்போது மத்து வலப்புறமும் இடப்புறமும் சுழலும். பருப்புக் கடையும்போதும், கீரைக் கடையும்போதும் மத்து சட்டிக்குள் வட்டமிடும். இப்படி மத்து சுழல்வது போலச் சுழன்றாடுவது மத்தாடு விளையாட்டு. 

சிறுமியர் வட்டமாக நின்று தோளைப் புடைத்துக்கொண்டு மத்தைப் போலச் சுழன்றாடி வருவர்; பாட்டுப் பாடிக்கொண்டு விளையாடுவர். சங்ககாலத்தில் இதுபோலப் பெரியவர்கள் ஆடுவதைத் துணங்கை என்றனர். 

;இக்காலச் சிறுமியர் பாடல்
:சோளச் சோளக் காட்டிலே 
:சோளம் அடிக்கிற வீட்டிலே 
:பந்தடி பந்தடி மீனாளே 
:பதக்குச் சோளம் நான் தாரேன் 
:சின்னச் சின்ன மூக்குத்தி 
:சித்தப்பா போட்ட மூக்குத்தி 
:அத்தை போட்ட மூக்குத்தி 
:அரைப்பணத்து மூக்குத்தி 
:கல்யாண வாசலிலே 
:கண்டெடுத்த மூக்குத்தி 
:சீமந்த வாசலிலே 
:தேடித் தந்த மூக்குத்தி 
இப்படியெல்லாம் பாட்டு நீளும்.

## இவற்றையும் பார்க்க
*தமிழர் விளையாட்டுகள் (அண்மைய காலம்)

## கருவிநூல்
*இரா.பாலசுப்பிரமணியம், *தமிழர் நாட்டு விளையாட்டுகள்*, உலகத் தமிழாராய்ச்சி நிறுவன வெளியீடு, 1980

பகுப்பு:தமிழர் விளையாட்டுகள்
பகுப்பு:சிறுவர் விளையாட்டுகள்
மதிலொட்டி

**மதிலொட்டி** சிறுவர் விளையாட்டுகளில் ஒன்று. 

இது உல்லாச விளையாட்டு. இதில் வெற்றியோ தோல்வியோ இல்லை. இந்த வேடிக்கை விளையாட்டை சிறுவர்கள் விளையாடும்போது பெரியவர்கள் விரும்பிப் பார்த்து மகிழ்வர். 

## ஆடும் முறை
விளையாடும் சிறுவர்கள் இரண்டு அணிகளாகப் பிரிவர். ஆள்மேல் ஏறினால் தாங்கக்கூடிய இணையான நிலையினர் மாறி மாறி இரு அணிகளிலும் இடம் பெறுவர். முதலில் ஒரு அணியிலுள்ள வலிமையானவர் ஒரு சுவரை (மதிலை) ஊன்றிப் பிடித்துக்கொண்டு நிற்பார். பின்னர் அடுத்த வலிமையாளர் அவரது இடுப்பைப் பிடித்துக்கொண்டு நிற்பார். அந்த அணியிலுள்ள மற்றவர்கள் ஆள்தாங்கும் வலிமை வரிசையில் முன்னுள்ளவர் இடுப்பைப் பிடித்துக்கொண்டு நிற்பர்.
இவ்வாறு ஆள் தாங்குவோர் தொடர் அமையும். 

அடுத்த அணியினர் அந்த அணியினர் முதுகில் ஏறிச் சென்று முதலாமவர் சுவரைப் பற்றி நிற்க அவரது அணியிலுள்ள ஏனையோர் அடுத்தவர் அடுத்தவர் முதுகில் தன் முன்னே உள்ள தன் அணியினரின் இடுப்பைப் பிடித்துக்கொண்டு நிற்பர். எல்லாரும் எல்லார்மீதும் ஏறி நின்றதும் ஆள் தாங்கும் அணியினர் தம் உடலை மெதுவாக ஆட்டுவர். மேலே நிற்பவர் யாரும் விழாவிட்டால் சற்று வேகமாக ஆட்டுவர். இப்படி ஒருவர் விழும்வரை ஆட்டுவர். ஒருவர் விழுந்தால் அனைவரும் விழ நேரும். அல்லது தொடர் அறுபடும். எது நிகழ்ந்தாலும் அடுத்த ஆட்டம் தொடங்கும். அடுத்த ஆட்டத்தில் ஆள்தாங்கும் அணி ஆளேறும் அணியாக மாறும்.

## இவற்றையும் பார்க்க
*தமிழர் விளையாட்டுகள் (அண்மைய காலம்)

## கருவிநூல்
*இரா. பாலசுப்பிரமணியம், *தமிழர் நாட்டு விளையாட்டுகள்*, உலகத் தமிழாராய்ச்சி நிறுவன வெளியீடு, 1980

பகுப்பு:சிறுவர் விளையாட்டுகள்
பகுப்பு:தமிழர் விளையாட்டுகள்
மந்தி ஓட்டம்

**மந்தி ஓட்டம்** சிறுவர் விளையாட்டுகளில் ஒன்று. 

மந்திக் குரங்கால் முழங்காலை நேராக நிமிர்த்த முடியாது. சிறுவர் தம் கால்களை நிமிர்த்த முடியாதவாறு பிணைத்துக்கொண்டு ஓடுவது மந்தி ஓட்டம். முதலில் நாக்குந்தலாகக் குந்தித் தம் இரு கைகளையும் தம் இரு கால்களுக்கு இடையில் விட்டு வெளிப்புறமாக எடுத்து முன்புறம் கோத்துக்கொண்டு அமர்வர். இப்படி அமர்ந்துகொண்டு தத்தும்போது முழங்கால்களை நிமிர்த்த முடியாது. பள்ளிகளில் இது போட்டி விளையாட்டாக நடத்தப்படுவது உண்டு. யார் முதலில் இவ்வாறு தத்தியோடி உத்திக் கோட்டைத் தொடுகிறாரோ அவருக்கு முதலிட வெற்றி.

## இவற்றையும் பார்க்க
*தமிழர் விளையாட்டுகள் (அண்மைய காலம்)
*மந்திக் குஞ்சு

## கருவிநூல்
* கி. ராஜநாராயணன், *வட்டார வழக்குச்சொல் அகராதி*, ராஜபவனம், இடைச்செவல் வெளியீடு, 1982.

பகுப்பு:சிறுவர் விளையாட்டுகள்
பகுப்பு:தமிழர் விளையாட்டுகள்
மச்சிலே யாரு

thumb|333px|right|முதுகு மச்சில் சாய்தல் - கோட்டுருப் படம்
**மச்சிலே யாரு** எனக் கேட்டு உரையாடி விளையாடப்படும் சிறுமியர் விளையாட்டு இது. மாடிவீட்டு மொட்டை மாடியை மச்சு என்பது வழக்கு. 

## ஆடும் முறை
குனிந்திருக்கும் ஒருவர் முதுகு பச்சாகக் கருதப்படும். அதன்மீது மற்றொருவர் குப்புறவோ, மல்லாந்தோ சாய்ந்திருப்பார். இருவருக்கும் இடையே இசையோடு கூடிய உரையாடல் நிகழும். உரையாடலின் நிறைவில் குனிந்திருப்பவர் விசுக்கென எழுவார். இதனால் சாய்ந்திருப்பவர் கீழே விழ நேரும். 

இது கவனமாக இருக்கப் பயிற்சி தரும் ஒருவகை விளையாட்டு. 

பாடல் 

(இப்படிச் சாய்திருப்பவர் சொல்லும்போது குனிந்திருப்பவர் விசுக்கென எழுவார்)

## இவற்றையும் பார்க்க
*தமிழர் விளையாட்டுகள் (அண்மைய காலம்)

## கருவிநூல்
*இரா. பாலசுப்பிரமணியம், *தமிழர் நாட்டு-விளையாட்டுகள்*, உலகத் தமிழாராய்ச்சி நிறுவனம் வெளியீடு, 1980

பகுப்பு:தமிழர் விளையாட்டுகள்
த வேர்ல்டு ஃபக்ட்புக்

**த வேர்ல்டு ஃபக்ட்புக்** (*The World Factbook*, ஐ.அஸ்.அஸ்.என். ) அல்லது **சி.ஐ.ஏ. உலகத் தகவல் புத்தகம்** என்பது ஐக்கிய அமெரிக்காவின் நடுவண் ஒற்று முகமையின் மூலம் ஆண்டுதோறும் வெளியிடப்படும் ஒரு தொகுப்புப் புத்தகமாகும். இதன் அச்சுப் பிரதிகள் தேசிய தொழில்நுட்ப தகவல் சேவை(அமெரிக்க) மற்றும் அரசு அச்சு அலுவலகத்திலும்(அமெரிக்க) கிடைக்கிறது. மேலும் ஸ்கைஹார்ஸ் போன்ற இதர பதிப்பக நிறுவனங்களிலும் கிடைக்கிறது. பயனர்கள் எளிதில் தரவிறக்கிப் பயன்படுத்த இணையத்திலும் இதன் மென்பிரதி கிடைக்கிறது. இப்புத்தகம் பொதுவாக மக்கள் வகைப்பாடு, புவியியல், தகவல்தொடர்பியல், அரசாங்கம், பொருளியல், மற்றும் அமெரிக்கா உட்பட இராணுவம் பற்றிய தகவல்களைக் கொண்டிருக்கிறது. ஐக்கிய அமெரிக்க அரசின் தேவைகளுக்காக தகுந்த முறையில் இந்த தகவல்களைத் திரட்டப்பட்டு காப்புரிமையின்றி பொதுக் களத்தில் வைக்கப்படுகிறது. தற்போது இரண்டு வாரத்திற்குவொரு முறை இணையதளம் புதுப்பிக்கப்படுகிறது.

## பதிப்புரிமை
பொதுக் களத்தில் வைக்கப்பட்டுள்ளதால், இப்புத்தகத்திற்கு பதிப்புரிமை இல்லை. அதனால் இதன் தகவல்களை யாரும் பயன்படுத்தவோ, மேம்படுத்தி பயன்படுத்தையோ தடையில்லை. இருந்தாலும் இப்புத்தகத்தின் பெயரை மேற்கோளில் சுட்டிக்காட்ட விரும்புகிறது. 1949 நடுவண் ஒற்று முகமை சட்டப்படி, இதன் உத்தியோகப்பூர்வ முத்திரையை அனுமதியின்றி பயன்படுத்தக் கூடாது.

## பன்னாட்டுத் தரப்புத்தக எண்கள்
பன்னாட்டுத் தரப்புத்தக எண் பட்டியல்கள்

; அரசு பதிப்புகள்:
*2000: 
*2001: 
*2002: 
*2003: 
*2004: 
*2005: 
*2006: 
*2007: 
*2008: 
*2009: 
*2010: 

; பொடொமக்(Potomac) மறுபதிப்புகள்:
*2000 (1999): 
*2001 (2000): 
*2002 (2001): 
*2003 (2002): 
*2004 (2003): 
*2005 (2004): 
*2006 (2005): 
*2007 (2006): 
*2008 (2007): 
*2009 (2008): 
*2010 (2009): 
*2011 (2010): 

; ஸ்கைஹார்ஸ் பதிப்பகத்தின் மறுபதிப்புகள்:
*2008 (2007): 
*2009 (2008): 
*2010 (2009): 
*2011 (2010): 

## References

## வெளியிணைப்புகள்
* தற்போதைய தகவல் புத்தகம் 
* The World Factbook Change Log  மாற்றங்களின் விளக்கப் பகுதி
* புத்தகத்தின் எக்ஸ்.எம்.எல் வடிவம்
* கூகிள் எர்த்தில் த வேர்ல்டு ஃபக்ட்புக் 

### த வேர்ல்டு ஃபக்ட்புக்கின் நகர்பேசி பதிப்புகள்
* த வேர்ல்டு ஃபக்ட்புக்கின் நகர்பேசி பதிப்பு,கடைசியாக 10 ஜூன் 2008
* ஸ்மார்ட் போன்களுக்கான த வேர்ல்டு ஃபக்ட்புக்
* ஆண்ட்ராய்ட்டுக்கான த வேர்ல்டு ஃபக்ட்புக் 
* ஆண்ட்ராய்ட் மற்றும் ஜே2எம்.இ பதிப்பு

### ஆண்டுகள் வாரியான புத்தகம்
* 28 ஆண்டுகளின் தொகுப்புகள் (1982–2011)
* த வேர்ல்டு ஃபக்ட்புக்கின் முந்தைய பதிப்புகள் மிசூரி பல்கலைக் கழகத்தின் ஆவணக் காப்பகத்திலிருந்து:
:1992 , 1993 , 1994 , 1995 , 1996 , 1997 , 1998 , 1999 , 2000, 2001 , 2002 , 2003 , 2004 , 2005 , 2006 , 2007 , 2008 
* 1991 த வேர்ல்டு ஃபக்ட்புக் 
* 1990 த வேர்ல்டு ஃபக்ட்புக் 
* 1989 த வேர்ல்டு ஃபக்ட்புக்
* 1987 த வேர்ல்டு ஃபக்ட்புக்
* 1986 த வேர்ல்டு ஃபக்ட்புக்
* 1985 த வேர்ல்டு ஃபக்ட்புக்
* 1984 த வேர்ல்டு ஃபக்ட்புக்
* 1982 த வேர்ல்டு ஃபக்ட்புக்

பகுப்பு:நூல்கள்
மந்திக் குஞ்சு

**மந்திக்குஞ்சு** சிறுவர் விளையாடும் விளையாட்டுகளில் ஒன்று. 

## விளையாடும் முறை
இது மந்தி ஓட்டம் போலவே ஆனால் இரு அணிகளாகப் பிரிந்து விளையாடப்படும். 

ஒவ்வொரு அணியிலும் ஒருவர் மந்திக்குஞ்சு. அந்தக் குஞ்சு ஒரு உத்திக்கோட்டிலிருந்து மற்றொரு உத்திக்கோட்டுக்குச் சென்று தொடவேண்டும். எந்தக் குஞ்சு முதலில் உத்திக்கோட்டைத் தொடுகிறதோ அந்த அணி வெற்றி பெற்றதாய்க் கருதப்படும். 

மந்திக்குஞ்சை எதிர் அணியினர் தொடுவர். குஞ்சு அணி தன் குஞ்சை எதிர் அணி தொட விடாமல் பாதுகாக்கும். தன் குஞ்சைப் பாதுகாப்பதிலும், எதிரணிக் குஞ்சைத் தொடுவதிலும் அணிகள் போட்டியிடுவது சுவையாக இருக்கும். 

## இவற்றையும் பார்க்க
*தமிழர் விளையாட்டுகள் (அண்மைய காலம்)
*மந்தி ஓட்டம்

## கருவிநூல்
*கே.வி.ராமச்சந்திரன், (தமிழாக்கம், மூலம் எஸ்.கே.கோவிந்தராஜுலு & திருமதி டி.ஜே.ஜோசப்) *பொழுதுபோக்கு விளையாட்டுகள்,* சென்னை அருணோதயம் வெளியீடு, 1959

பகுப்பு:சிறுவர் விளையாட்டுகள்
பகுப்பு:தமிழர் விளையாட்டுகள்
உலங்கு வானூர்தி நிலையங்கள் உள்ள நாடுகளின் பட்டியல்

சி.ஐ.ஏ உலக தகவல்புத்தகத்தின் படி தொகுக்கப்பட்ட உலங்கு வானூர்தி நிலையங்களின் எண்ணிக்கை அடிப்படியிலான நாடுகளின் பட்டியல்

## மேற்கோள்கள்



பகுப்பு:நாடுகள் தொடர்பான பட்டியல்கள்
பகுப்பு:உலங்கு வானூர்தி
உரியம்

**உரியம்** (phloem) என்பது கலன்றாவரங்களில் சுக்குறோசு முதலான போசணைப் பதார்த்தங்களைக் கொண்டுசெல்லும் உயிருள்ள கலன்கள் ஆகும்., உரியத்தின் மூலம் ஒளித்தொகுப்பின் மூலம் தயாரிக்கப்பட்ட கரையக் கூடிய சேதனப் போசணைக் கூறுகளே கொண்டுசெல்லப்படுகின்றன.

## கட்டமைப்பு

உரியம் ஒரு கூட்டு இழையமாகும். இது கடத்தலில் முக்கிய இடம்பெறும் நெய்யரிக்குழாய், நெய்யரித்தட்டு, மற்றும் உரிய புடைக்கலவிழையத்துடன், அதிலிருந்து விசேடப்படுத்தப்பட்ட கடத்தல் இழையத்திற்கு ஆதாரத்தை வழங்கும் தோழமைக் கலங்கள், கடத்தல் தொழிலுடன் மேலதிகமாக தாவரத்திற்கு ஆதாரத்தை வழங்கக்கூடிய வல்லருக்கலவிழையத்தினாலான உரிய நார்கள் என்பவற்றைக் கொண்டு காணப்படும்.

* **நெய்யரிக்குழாய்களும் நெய்யரித்தட்டுக்களும்**: இவையே முக்கியமான கடத்தல் தொழிலைச் செய்கின்றன. ஒளிச்சேர்க்கையினால் இலைகளில் தொகுக்கப்படும் சுக்குரோசு போன்ற போசணைப் பொருட்களை தாவரத்தின் ஏனைய பகுதிகளுக்குக் கடத்தும். இவற்றின் உயிரணுக்களின் முடிவில் துளைகள் காணப்படும். 
* **புடைக்கலவிழையம்**: உரியத்தில் காணப்படும் புடைக்கலவிழையம் உரியப் புடைக்கலவிழையம் எனப்படும். இது ஒரு உயிருள்ள இழையமாகும். இவைகள் மாவுச்சத்தினையும். கொழுப்புச்சத்தினையும் சேமிக்கின்றன. சில தாவரங்களில் இவை பிசின் (resin) களையும். தனின் (Tannin) களையும் கொண்டுள்ளன. இவை அனைத்து தெரிடோஃபைட்டுகளிலும்(Pteridophyte), பூக்கும் தாவரங்களிலும், இருவித்திலைத் தாவரங்களிலும்  காணப்படுகின்றன. ஒருவித்திலைத் தாவரங்களில், பொதுவாக உரியப் புடைக்கலவிழையம் காணப்படுவதில்லை.
* **தோழமைக்கலங்கள்**: புடைக்கலவிழைய உயிரணுக்களில் இருந்து விசேடமடைந்த உயிரணுக்களைக் கொண்டதாகும். இவை கடத்தலுக்கான உதவிய வழங்குகின்றது.
* **உரிய நார்கள்**: உரியத்தில் காணப்படும் வல்லருகுக்கலவிழையம் உரிய நார்கள் மற்றும் Sclereids என அழைக்கப்படும் இழைய வகைகளைக் கொண்டுள்ளன. உரிய கூட்டிழையத்தில் காணப்படும் நான்கு வகை இழையங்களில் இவை மட்டுமே உயிரற்ற உயிரணுக்களாகும். இவை தாவரங்களுக்கு, வலிமையளிப்பதுடன் தாங்கும் தொழிலையும் செய்கின்றன. இவற்றில் உரிய நார்கள் குறுகலான, செங்குத்தான நீண்ட உயிரணுக்களாகும். இவற்றின் உயிரணுச்சுவர் மிகவும் தடித்தும், உயிரணு அறை மிகவும் குறுகலாகவும் காணப்படுவதுடன் ஓரளவு நெகிழும்தன்மை கொண்டதாக இருக்கும். Sclereids ஒழுங்கற்ற உருவத்தைக் கொண்டிருப்பதுடன், நெகிழும்தன்மையைக் குறைத்து வைக்கின்றது.

## மேற்கோள்கள்

பகுப்பு:தாவர உடற்கூற்றியல்
சென்னை மாகாணத்தின் மக்கள்தொகையியல்

1822 இல் சென்னை மாகாணத்தில் முதல் மக்கள் தொகை கணக்கெடுப்பு நடத்தப்பட்டது. அதில் மாகாணத்தின் மக்கள் தொகை 13,476,923 எனக் கணக்கிடப்பட்டது. 1836&ndash;37 இல் நடைபெற்ற இரண்டாவது கணக்கெடுப்பில் மக்கள் தொகை 13,967,395 ஆக உயர்ந்திருந்தது. 1851 இல் ஐந்தாண்டுகளுக்கு ஒரு முறை மக்கள் தொகைக் கணக்கெடுப்பு நடத்தும் வழக்கம் ஆரம்பமானது. 1851-52 இல் நடைபெற்ற முதல் ஐந்தாண்டு மக்கத்தொகைக் கணக்கெடுப்பில் மக்கள் எண்ணிக்கை 22,031,697 ஆக இருந்தது. அடுத்த கணக்கெடுப்புகள் 1856&ndash;57, 1861&ndash;62 மற்றும் 1866&ndash;67 இல் நடைபெற்றன. மக்கள் தொகை, 1861&ndash;62 இல் 22,857,855 ஆகவும் 1866&ndash;67 இல் 24,656,509 ஆகவும் உயர்ந்திருந்தது.

பிரித்தானிய இந்தியாவில் முதல் ஒருங்கிணைக்கப்பட்ட மக்கள் தொகை கணக்கெடுப்பு 1871 இல் நடைபெற்றது. அதன்படி சென்னை மாகாண மக்கள் தொகை 31,220,973. இதன் பின்னர் பத்தாண்டுகளுக்கு ஒரு முறை மக்கள் தொகைக் கணக்கெடுப்பு நடைபெற்றது. பிரித்தானிய இந்தியாவில் இறுதியாக நடைபெற்ற கணக்கெடுப்பின் படி (1941) சென்னை மாகாண மக்கள் தொகை 49,341,810.

## நகரங்கள்

## குறிப்புகள்

பகுப்பு:சென்னை மாகாணம்
பகுப்பு:தமிழ்நாட்டு சமூக வரலாறு
ஸ்ரீ சாமராஜேந்திர விலங்கியல் தோட்டம்

**ஸ்ரீ சாமராஜேந்திர விலங்கியல் தோட்டம்** (*Sri Chamarajendra Zoological Gardens*) என்றழைக்கப்படும் **மைசூர் மிருகக்காட்சிசாலை** (*Mysore Zoo*) மைசூர் அரண்மனைக்கு அருகே அமைந்துள்ளது.

## வரலாறு
இத்தோட்டம் 1892ல் 10 ஏக்கர் பரப்பளவில் "அரண்மனை மிருகக்காட்சிசாலை" என்ற பெயரில் துவங்கப்பட்டது. 1902ஆம் ஆண்டிலிருந்து பொதுமக்கள் உள்ளே அனுமதிக்கப்பட்டனர்.

## படக்காட்சியகம்


File:Babboon says Phhhbt Mysore07.jpg|பாபூன் குரங்கு (Hamadryas baboon)
File:Great_White_Pelican_Mysore07.jpg|அமெரிக்க வெள்ளை கூழைக்கடா
File:TwoHornedRhino Mysore07.jpg|வெள்ளை மூக்குக்கொம்பன்
File:IndianBison Mysore07.jpg|கடமா
File:Lion in Mysore zoo 01.jpg|சிங்கம்

## மேற்கோள்கள்

## வெளி இணைப்புகள்

*
*Mysore Zoo Timings | Mysore Zoo Story

பகுப்பு:கர்நாடக மாநிலம்
பகுப்பு:இந்தியாவின் உயிரினவளம்
பகுப்பு:இந்திய விலங்கியல் பூங்காக்கள்
பகுப்பு:மைசூர்
பட்டுவளர்ச்சித்துறை பட்டுமலர்

thumb
**பட்டுவளர்ச்சித்துறை பட்டுமலர்** என்பது தமிழ்நாடுஅரசு பட்டு வளர்ச்சித்துறையினரால் வெளியிடப்படும் வேளாண்அறிவியல் தமிழ் திங்களிதழ். இதில் பட்டுப்புழு வளர்ப்பு சார்ந்த பல தகவல்கள், செய்திகள், தொழில் நுட்பங்கள், சந்தை நிலவரம், நிகழ்வுகள் குறித்த விபரங்கள் பயனுள்ள வகையில் விரிவாக குறிப்பிடப்பட்டுள்ளன.
இதன் பதிப்பை இந்த இணையதளத்திலும் காணலாம். 

## வெளி இணைப்பு
* பட்டுமலர்

பகுப்பு:தமிழ்நாட்டுச் சிற்றிதழ்கள்
பகுப்பு:வேளாண்மைத் தமிழ் இதழ்கள்
பகுப்பு:வேளாண்மை பற்றிய தமிழ் வலைத்தளங்கள்
பக்தி நாதம்

**பக்தி நாதம்** என்பது தமிழகத்திலிருந்து தமிழில் வெளிவரும் ஒரு ஆன்மீக மாத இதழ் ஆகும். இது அச்சு வடிவத்திலும் இணையத்தில் மின் இதழாகவும் படிக்கக் கிடைக்கின்றது. **பக்தி நாதத்தின்** ஆசிரியராக கவிஞர். கார்த்திகை மைந்தன் செயல்படுகிறார்.

## உள்ளடக்கம்
பக்தி நாதம் இதழில் ஆன்மீகச் செய்திகள், ஜோதிடம், இந்து மதப் பண்பாடுகள் மற்றும் கலாச்சாரக் கட்டுரைகள் முதலானவை வெளிவருகிறது. இந்த ஆன்மீக இதழ், தகவல்களை அளிக்கும் இதழாக இருப்பதோடு கற்றும் தருகிறது. சுயமாக ஜாதகம் கணிக்க, பஞ்சாங்கம் பார்க்க கற்றுக் கொள்ள உதவும் வகையில் கட்டுரைகள் வெளியிடப்படுகின்றன. ஆன்மீக தலங்களின் வரலாற்றுப் பின்னணி மற்றும் அறிவியல் பின்புலங்களை அறிந்து கொள்ள உதவும் கட்டுரைகள் வெளியிடப்படுகின்றன.

## வெளியிணைப்புகள்
பக்திநாதம்

பகுப்பு:தமிழ்நாட்டுச் சிற்றிதழ்கள்‎
பேசிக் (நிரல் மொழி)

***பேசிக் *** (BASIC) துவக்கத்தில்  உருவாக்கப்பட்ட நிரல் மொழிகளில்  ஒன்றாகும்.   தட்டச்சுக் கருவியை உள்ளடக்கிய கன்சோல் இரக கணினிகளில்  முதன்முதலாக நிரல் மொழியாக பயன்படுத்தப்பட்டது. *பேசிக்* என்பது **B**eginner's **A**ll-purpose **S**ymbolic **I**nstruction **C**ode என்ற ஆங்கில சொற்றொடரின் முதல் எழுத்துக்களைக் கொண்டு அமைக்கப்பட்ட சுருக்கச் சொல்லாகும். 
## வரலாறு
இதனை 1963ஆம் ஆண்டில் ஜான் கெமெனியும் தாமஸ் குர்ட்சும் கீழ்கண்ட எட்டு கொள்கைகளை பின்பற்றுமாறு வடிவமைத்தனர்:
# புதியவர்களுக்கும் எளிதாக இருக்க வேண்டும்.
# பொதுப்பயன் நிரல் மொழியாக இருக்க வேண்டும். 
# பட்டறிவுபெற்ற நிரலாளர்களுக்கு கூடுதல் சிறப்புக்கூறுகளை சேர்க்கக் கூடுமானதாக இருக்க வேண்டும்.   
# ஊடாட வல்லதாக இருக்க வேண்டும்.
# தெளிவான தோழமையான பிழை சுட்டும் செய்திகள் 
# சிறிய கணினிநிரல்களுக்கு விரைவான முடிவுகள் 
# கணினி வன்பொருள் குறித்த எந்த அறிவும் தேவைப்படாதிருத்தல் 
# பயனர் இயக்குதளத்தை தொகுப்பதை தடுப்பது.

இதனை உருவாக்கியோர் நிரலாளர்கள் தங்கள் மொழியை பயன்படுத்த ஆர்வம் கொள்வதற்காக இதற்கான நிரல்மொழிமாற்றியை இலவசமாக வழங்கினர். இதனை அடுத்து பெருமளவில் பல நிரல்மொழிமாற்றிகள் உருவாக்கப்பட்டன.
## மேற்கோள்


பகுப்பு:நிரல் மொழிகள்
பகுப்பு:அமெரிக்கக் கண்டுபிடிப்புகள்
நுஸ்லி வாடியா

**நஸ்லி வாடியா** (*Nusli Wadia*) ஒரு இந்தியத் தொழிலதிபர். பாம்பே டையிங்,  பிரிட்டானியா இண்டஸ்ட்ரியஸ் ஆகிய குழுமங்களின் தலைவரான நஸ்லி வாடியா பார்சி சமூகத்தைச் சேர்ந்த நெவில் வாடியா மற்றும் டினா வாடியா என்ற இணையரின் மகன் ஆவார். பாகிஸ்தானின் தலைவரான முகமது அலி ஜின்னா, இவருடைய தாய் வழி பாட்டனார் ஆவார்.

டாடா கெமிக்கல்ஸ், டாடா ஸ்டீல், டாடா மோட்டார்ஸ் ஆகிய குழுமங்களின் இயக்குநராகவும் உள்ளார்.

நஸ்லி வாடியா பாரதிய ஜனதா கட்சியின் அடல் பிஹாரி வாஜ்பாய் மற்றும் லால் கிருஷ்ண அத்வானியின் நெருங்கிய நண்பர் ஆவார்.

## சான்றாவணம்

## புற இணைப்புகள்
* Bombay Dyeing website
* Wadia Group website

பகுப்பு:இந்தியத் தொழிலதிபர்கள்
பகுப்பு:வாழும் மக்கள்
பகுப்பு:1944 பிறப்புகள்
பகுப்பு:இந்திய கோடீசுவரர்கள்
மரக்குரங்கு (விளையாட்டு)

**மரக்குரங்கு** சிறுவர் விளையாட்டுகளில் ஒன்று. 

## ஆடும் முறை
பட்டவர் மரத்தடியில் போட்டுள்ள வட்டத்துக்குள் நிற்பார். மற்றவர் மரத்தில் ஏறிக்கொள்வர். மரத்தில் இருப்பவர் ஒவ்வொருவராக 'வா' என்று கூறுவர். எல்லாரும் சொன்னதும் பட்டவர் மரத்தில் ஏறித் தொடவேண்டும். மரத்திலிருந்து குதித்து வட்டத்துக்குள் வந்துவிட்டால் தொடக்கூடாது.

ஏறி விளையாடும் மரக்கிளைகள்

File:Tree - branch 1.JPG



File:Tree - branch 2.JPG


## இவற்றையும் பார்க்க
*தமிழர் விளையாட்டுகள் (அண்மைய காலம்)

## கருவிநூல்
*ஞா.தேவநேயப் பாவாணர், *தமிழ்நாட்டு விளையாட்டுக்கள்*, சைவ சித்தாந்த நூற்பதிப்புக் கழக வெளியீடு, 1954

பகுப்பு:தமிழர் விளையாட்டுகள்
பகுப்பு:சிறுவர் விளையாட்டுகள்
அப்பொலோனியசின் தேற்றம்

வடிவவியலில், **அப்பொலோனியசின் தேற்றம்** என்பது ஒரு முக்கோணத்தின் பக்க நடுக்கோட்டின் நீளத்துக்கும், அம் முக்கோணத்தின் பக்கங்களுக்கும் இடையே உள்ள நீளத் தொடர்பைக் கூறும் ஓர் உண்மை. குறிப்பாக, *ABC* என்பதை ஒரு முக்கோணமாகக் கொண்டால், அதன் ஒரு பக்க நடுக்கோட்டை *AD* என்று குறித்தால், இத்தேற்றம் கூறும் உண்மை:
:AB^2 + AC^2 = 2(AD^2+BD^2)\, என்பதாகும்.
இது இசுட்டூவர்ட்டுத் தேற்றத்தின் ஒரு தனிக்கிளை வகை ஆகும். இம்முக்கோணம், இருசமபக்க முக்கோணமாக இருந்தால், இத்தேற்றம் பித்தேகோரசின் தேற்றமாக மாறுகின்றது. ஏனெனில் நடுக்கோடு செங்குத்துக் கோடு ஆகிவிடும். ஓர் இணை நாற்கரத்தின் மூலைவிட்டங்கள் ஒன்றை ஒன்று சமமாக வெட்டும் என்பதால், இத் தேற்றமானது, இணை நாற்கரத்தின் விதிக்கு ஈடாகின்றது.

இத்தேற்றத்தின் பெயர் கிரேக்க நாட்டின் பெர்கா (Perga) என்னும் இடத்தில் இருந்து வந்த அப்பொலோனியசு என்பவரின் பெயரால் அறியப்படுகின்றது.

## நிறுவல்

இந்தத் தேற்றத்தை இசுட்டுவர்டு தேற்றத்தின் தனிக்கூறுகளின் ஒன்றாக நிறுவமுடியும், அல்லது திசையன்களைக் கொண்டு நிறுவமுடியும் (காண்க: இணை நாற்கரத்தின் விதி). அடுத்து வருவது, அப்படியான அடிப்படையில் இல்லாமல் கோசைன் விதியைக் கொண்டு நிறுவுவது ஆகும்

ஒரு முக்கோணத்தின் மூன்று பக்கங்களாக *a*, *b*, *c* என்பன இருக்கட்டும். அதன் *a* என்னும் பக்கத்தின் நடுப்புள்ளிக்கு வரையும் நடுக்கோடு *d* என்பதாக இருக்கட்டும். அடுத்து,  *m* என்பது நடுக்கோட்டால் சமமாக பிரிக்கப்பட்ட *a* என்பதின் நீளமாகட்டும். எனவே *m* என்பது *a* யின் சரிபாதி ஆகும். பக்கம் *a*வுக்கும் *d* யுக்கும் இடையே உள்ள ஒரு பக்கக் கோணம் θ ("தீட்டா") என்றும், மறுபக்கக் கோணம் θ′ என்றுமாக இருக்கட்டும். அதாவது *b* இருக்கும் பக்கத்தில் உள்ள கோணம்  θ என்றும், *c* பக்கம் உள்ள கோணம் θ′ என்றுமாக இருக்கட்டும். அதாவது θ′ என்பது, θ என்னும் கோணத்தின் 180°-துணைக்கோணம். எனவே cos θ′ = −cos θ. கோணங்கள் θ, θ′ ஆகியவற்றுக்கான கோசைன் விதிப் படி
:
\begin{align}
b^2 &= m^2 + d^2 - 2dm\cos\theta \\
c^2 &= m^2 + d^2 - 2dm\cos\theta' \\
&= m^2 + d^2 + 2dm\cos\theta.\, \end{align}


இவற்றைக் கூட்டினால், கிடைப்பது: 
:b^2 + c^2 = 2m^2 + 2d^2\,
இதுவே நிறுவவேண்டிய சமன்பாடு.

## இவற்றையும் பார்கக்வும்
* இசுட்டூவர்ட்டின் தேற்றம்

## மேற்கோள்களும் அடிக்குறிப்புகளும்

*
*

பகுப்பு:யூக்ளிடிய வடிவவியல்
பகுப்பு:முக்கோணங்கள் பற்றிய தேற்றங்கள்
பகுப்பு:நிறுவலடங்கிய கணிதத்தேற்றங்கள்
விழுகோடு (முக்கோணம்)

வடிவவியலில், ஒரு முக்கோணத்தின் ஒரு முனையில் இருந்து தொடங்கி, அம்முனைக்கு எதிர்ப்பக்கத்தில் உள்ள ஒரு புள்ளியில் சேரும்படியாக விழும் ஒரு நேர்கோட்டிற்கு **விழுகோடு** (cevian) என்று பெயர். முக்கோணத்தின் செங்குத்துக்கோடு, நடுக்கோடு முதலியன விழுகோட்டின் தனி வகைகள். விழுகோட்டைச் **செவாக் கோடு** என்றும் அழைப்பர், ஏனெனில் இத்தாலிய பொறியியலாளர் சியோவன்னி செவா (Giovanni Ceva) என்பவர் இக்கோடுகள் பற்றிய தேற்றம் ஒன்றை நிறுவினார்.

## விழுகோட்டின் நீளம்

விழுகோட்டின் நீளத்தை இசுட்டூவர்ட்டின் தேற்றத்தின் மூலம் கண்டுபிடிக்கலாம். படத்தில் d என்று சுட்டப்பட்டுள்ள விழுகோட்டின் (செவாக் கோட்டின்) நீளத்தைக் கீழ்க்காணும் வாய்பாட்டால் கண்டுபிடிக்கலாம்:

:\,b^2m + c^2n = a(d^2 + mn).

விழுகோடு, முக்கோணத்தின் நடுகோடாக இருந்தால், அதன் நீளத்தை கீழ்க்காணும் சமன்பாட்டால் அறியலாம்.

:\,m(b^2 + c^2) = a(d^2 + m^2).

விழுகோடானது, முக்கோணத்தின் ஒரு கோணத்தைச் சமமாகப் பகுக்கும் கோடாக  இருந்தால், அதன் நீளத்தைக் கீழ்க்காணும் ஈடுகோள் வழி அறியலாம்.

:\,(b + c)^2 = a^2 \left( \frac{d^2}{mn} + 1 \right).

விழுகோடானது, செங்குத்துக் கோடாடாக இருந்தால், அதன் நீளத்தைக் கீழ்க்காணும் சமன்பாட்டின் வழி அறியலாம். 
:\,d^2 = b^2 - n^2 = c^2 - m^2.

## இவற்றையும் பார்க்கவும்
*நிறை நடுப்புள்ளி வடிவவியல்
*செவாவின் தேற்றம்
*குத்துக்கோடு (முக்கோணம்)

## உசாத்துணை
* Ross Honsberger (1995) *Episodes in Nineteenth and Twentieth Century Euclidean Geometry*, pages 13 and 137, Mathematical Association of America.
* Vladimir Karapetoff (1929) "Some properties of correlative vertex lines in a plane triangle", American Mathematical Monthly 36:476&ndash;9.

பகுப்பு:யூக்ளிடிய வடிவவியல்
பகுப்பு:முக்கோண வடிவவியல்
மரங்கொத்தி (விளையாட்டு)

மரங்கொத்தி விளையாட்டைச் சிறுவர் சிறுமியர் விளையாடுவர். 
தோப்புகளில் இது விளையாடப்படும். 
ஓடித் தொடும்போது மரத்தைத் தொண்டுக்கொண்டு நின்றால் தொடக்கூடாது என்பது இதன் விதி.

மரங்கொத்தி என்னும் பறவை மரத்தைக் கொத்தி அதன் பொந்துகளில் வாழும். 

## இவற்றையும் பார்க்க
:தமிழர் விளையாட்டுகள் (அண்மைய காலம்)
## கருவிநூல்
:டாக்டர் அ.பிச்சை, *தமிழர் பண்பாட்டில் விளையாட்டுகள்*, உலகத் திழாராய்ச்சி நிறுவனர் வெளியீடு, 1983

பகுப்பு:சிறுவர் விளையாட்டுகள்
பகுப்பு:தமிழர் விளையாட்டுகள்
வஸ்தோக் ஏரி

**வஸ்தோக் ஏரி** (*Lake Vostok*, , "கிழக்கு ஏரி") என்பது அண்டார்க்டிக்காவின் மேற்பரப்புக்குக் கிட்டவாக கண்டுபிடிக்கப்பட்டுள்ள 140 இற்கும் அதிகமான பனியாற்றடி ஏரிகளில் மிகப் பெரியதாகும். இதன் மேலுள்ள பனி கிட்டத்தட்ட 400,000 ஆண்டுகளாக இருந்தாலும், ஏரியில் உள்ள நீர் 15 முதல்  25 மில்லியன் ஆண்டுகளாகத் தனிமைப்படுத்தப்பட்டிருக்கலாம் எனக் கருதப்படுகிறது.

வஸ்தோக் ஏரி கிழக்கு அண்டார்க்டிக் பனிக்கட்டிப் படலத்தில் தெற்குக் குளிர் முனையில் உருசியாவின் வஸ்தோக் நிலையத்தின் கீழே அமைந்துள்ளது. இந்த நன்னீர் ஏரியின் மேற்பரப்பு பனிக்கட்டி மேற்பரப்பின் கீழே கிட்டத்தட்ட 4,000 மீட்டர்கள் (கடல் மட்டத்திற்குக் கீழே கிட்டத்தட்ட 500 மீ) ஆழத்தில் உள்ளது.

உருசியாவின் ஆய்வாளர் குழு ஒன்று 2012 பெப்ரவரி 5 ஆம் நாள் பனி மேற்பரப்பைத் துளைத்து 3,768 மீ (12,400 அடி) நீள பனித்துளையை உருவாக்கி, வஸ்தோக் ஏரியின் மேற்பரப்பை எட்டியுள்ளதாக அறிவித்துள்ளனர். வஸ்தோக் ஏரியின் நன்னீரின் மாதிரிகளை 2012 ஆம் ஆண்டின் இறுதியில் அண்டார்க்டிக் கோடைக் காலம் ஆரம்பத்திலேயே சேகரிக்க முடியும் என நம்பப்படுகிறது. அதே வேளையில், ஏரியில் இருந்து நன்னீர் மாதிரிகளைச் சேகரிக்க தானியங்கி ஒன்றைக் கீழே அனுப்பவும் உருசியர்கள் தீர்மானித்துள்ளார்கள். பனிக்கட்டியின் கீழே உள்ள சூழ்மண்டலம் பல மில்லியன் ஆண்டுகளாக தனிமைப் படுத்தப்பட்டிருப்பதால் ஏரியின் நீர்ப்பகுதியில் வழக்கத்திற்கு மாறான உயிரினங்கள் அங்கு வாழலாம் எனவும் நம்பப்படுகிறது.

## மேற்கோள்கள்

## வெளி இணைப்புகள்

* About Lake Vostok
* "Lake Vostok: A Curiosity or a Focus for Interdisciplinary Study? " (1998)
*Letter of Appeal to Russia 
*Video documentary on Lake Vostok 

பகுப்பு:அண்டார்க்டிக்கா
பகுப்பு:ஏரிகள்
பகுப்பு:உருசியாவின் புவியியல்
மல்லு

**மல்லு** விளையாட்டு சிறுவர் விளையாட்டுகளில் ஒன்று. 

ஒருவரோடு ஒருவர் மல்லுக்கட்டிக் கையாலும் காலாலும் பிடித்து உதைத்துக் கீழே தள்ளி விளையாடுவது இந்த விளையாட்டு. 

மற்போர் பெரியவர் விளையாடும் போட்டி.

## இவற்றையும் பார்க்க
*தமிழர் விளையாட்டுகள் (அண்மைய காலம்)

## கருவிநூல்
*டாக்டர் அ.பிச்சை, *தமிழர் பண்பாட்டில் விளையாட்டுகள்*, உலகத் திழாராய்ச்சி நிறுவனர் வெளியீடு, 1983

பகுப்பு:தமிழர் விளையாட்டுகள்
பகுப்பு:சிறுவர் விளையாட்டுகள்
மலையிலே தீப்பிடிக்குது

**மலையிலே தீப்பிடிக்குது** ஒல்லாரும் ஓடுங்கள் - என்று சொல்லி ஓடவைப்பதுடன் தொடங்கும் விளையாட்டு இது. 

## ஆடும் முறை
இது இசை நாற்காலிகள் விளையாட்டைப் போன்றது. இதில் விளையாடுவோர் வட்டமாக நிற்பர். 

'மலையிலே தீப்பிடிக்குது ஒல்லாரும் ஓடுங்கள்' - என பொத்தியாள் சொன்னவுடன் எல்லாரும் ஓடுவர். பொத்தியாள் ஏதாவது ஓர் எண்ணைச் சொல்லுவார். இரண்டு என்றால் இருவர்-இருவராகச் சேர்ந்து நிற்கவேண்டும். மூன்று எனச் சொன்னால் மூவர்-மூவராகச் சேர்ந்து நிற்கவேண்டும். எஞ்சியிருப்பவர் வெளியேற வேண்டும். 

கடைசியில் எஞ்சி நிற்பவர் வென்றவர்.

## இவற்றையும் பார்க்க
*தமிழர் விளையாட்டுகள் (அண்மைய காலம்)

## கருவிநூல்
*இரா.பாலசுப்பிரமணியம், *தமிழர் நாட்டு விளையாட்டுகள்*, உலகத் தமிழாராய்ச்சி நிறுவன வெளியீடு, 1980

பகுப்பு:தமிழர் விளையாட்டுகள்
நேரு உயிரியல் பூங்கா, ஐதராபாத்

**நேரு உயிரியல் பூங்கா** (Nehru Zoological Park) என்றழைக்கப்படும் **[[ஐதராபாத் (இந்தியா)|ஐதராபாத்]] மிருகக்காட்சிசாலை** (Hyderabad Zoo) இந்தியாவில் ஐதராபாத் நகரில் மீர் ஆலம் ஏரிக்கு அருகில் அமைந்துள்ளது. இந்தியாவிலுள்ள பெரிய  உயிரியல் பூங்காக்களில் இதுவும் ஒன்று. 1.2 சதுர கிலோமீட்டர் பரப்பில் அமைந்துள்ளது. ஏறக்குறைய 1500 வகையான உயிர்வாழ்வன பராமரிக்கப்படுகின்றன. இவைகளில் 340 பறவை இனங்களும் அதிக எண்ணிக்கையில் ஊர்வனவும் அடங்கும். பெரும்பாலான உயிரினங்கள் இயற்கைச் சூழலில் உள்ளன. சென்றுவர பேருந்துகள் உள்ளன. ஒரு அருங்காட்சியகமும் மீன்காட்சிச் சாலையும் சிறுவர் இரயிலும் உண்டு.

## வரலாறு
இத்தோட்டம் 1962ல் துவங்கப்பட்டது. 1963ஆம் ஆண்டிலிருந்து பொதுமக்கள் உள்ளே அனுமதிக்கப்பட்டனர்.

## படக்காட்சியகம்

File:BlackHeadedIbis HyderabadZoo.jpg|வெள்ளை அரிவாள் மூக்கன்
File:PaintedStorks 1 HyderabadZoo.JPG|மஞ்சள் மூக்கு நாரைகள்
File:PaintedStorks 2 HyderabadZoo.JPG|மஞ்சள் மூக்கு நாரைகள்
File:SacredBabboon HyderabadZoo.jpg|பாபூன் குரங்கு (Hamadryas baboon)


## மேற்கோள்கள்

## வெளி இணைப்புகள்
*ஐதராபத்திலுள்ள நேரு உயிரியல் பூங்கா

பகுப்பு:இந்தியப் பூங்காக்கள்
பகுப்பு:இந்தியாவின் உயிரினவளம்
பகுப்பு:ஐதராபாத்து
பகுப்பு:ஐதராபாத் மாவட்டம், இந்தியா
நிகர உள்நாட்டு உற்பத்தி

ஒரு நாட்டின் **நிகர உள்நாட்டு உற்பத்தி** (*Net Domestic Product*) என்பது அதன் மொத்த உள்நாட்டு உற்பத்தியிலிருந்து தேய்மான மதிப்பை நீக்கியபின் கிடைக்கும் பண மதிப்பாகும். ஒரு வருட காலத்தில் இயந்திரங்கள் மற்றும் உற்பத்தி அமைப்புகளில் தேய்வு ஏற்பட்டிருக்கும், அந்த மூலதன தேய்மானத்தைக் கழிப்பதன் மூலம் நிகர நாட்டு உற்பத்தி கணக்கிடப்படுகிறது.

நிகர உள்நாட்டு உற்பத்தி = மொத்த உள்நாட்டு உற்பத்தி - தேய்மானம்

## பயன்பாடு
நிகர உள்நாட்டு உற்பத்தி மூலம் மொத்த உள்நாட்டு உற்பத்தியை தக்கவைக்க ஆகும் செலவைக் கணிக்கலாம். ஒரு நாட்டின் மூலதன இழப்பு சரிசெய்யப்படாவிட்டால் அதன் மொத்த உள்நாட்டு உற்பத்தி சரிந்துவிடும். நிகர மற்றும் மொத்த உள் நாட்டு உற்பத்தியின் இடைவெளி அகலாமாக வளர்ந்தால் நாட்டின் மூலதனம் குன்றுவதாகவும்; இடைவெளி குறுகி வளர்ந்தால் நாட்டின் மூலதனம் பெருகுவதாகவும் கணிக்கப்படுகிறது. 

பகுப்பு:பொருளாதார அளவீடுகள்
நிகர தேசிய உற்பத்தி

ஒரு நாட்டின் **நிகர தேசிய உற்பத்தி** (*Net National Product*) என்பது அந்நாட்டின் குடிமக்கள் (வசிப்பவர்கள் மற்றும் புலம்பெயர்ந்தவர்கள்) மூலம் ஓர் ஆண்டில் உற்பத்தி செய்யப்படும் மொத்த தேசிய உற்பத்தியிலிருந்து தேய்மான மதிப்பை நீக்கியபின் கிடைக்கும் பண மதிப்பாகும். ஒரு வருட காலத்தில் இயந்திரங்கள் மற்றும் உற்பத்தி அமைப்புகளில் தேய்வு ஏற்பட்டிருக்கும், அந்த மூலதன தேய்மானத்தைக் கழிப்பதன் மூலம் நிகர தேசிய உற்பத்தி கணக்கிடப்படுகிறது.

* நிகர தேசிய உற்பத்தி = மொத்த தேசிய உற்பத்தி -தேய்மானம

## இவற்றையும் பார்க்க
*நிகர உள்நாட்டு உற்பத்தி
*மொத்த தேசிய உற்பத்தி
*மொத்த உள்நாட்டு உற்பத்தி

பகுப்பு:பொருளாதார அளவீடுகள்
ஜோர்ஜியா ஓ'கீஃப்

**ஜோர்ஜியா டோட்டோ ஓ'கீஃப்** (*Georgia O'Keeffe*, நவம்பர் 15, 1887 &ndash; மார்ச் 6, 1986) ஓர் அமெரிக்க ஓவியக் கலைஞர். குறிப்பிடத்தக்க நவீன அமெரிக்க ஓவியர்களில் ஒருவராகக் கருதப்படுகிறார்.

விசுகொன்சின் மாநிலத்தின் சன் பிரைய்ரி நகரில் பிறந்த ஓ'க்கீஃப் 1916களில் தான் நியூயார்க் நகரின் கலைச் சமூகத்தின் கவனத்தைக் கவர்ந்தார். அந்தக் காலகட்டத்தில் அமெரிக்கப் பல்கலைக்கழகங்களிலும் கல்லூரிகளிலும் பெண்கள் கலைத்துறையில் பயிற்சிபெறுவதும்  பெண் கலைஞர்கள் புகழ்பெறுவதும் பாராட்டப்படுவதும் அரிதாக இருந்தது. பத்தாண்டுகளுக்குள்ளேயே அமெரிக்காவின் மிக முக்கிய நவீனத்துவ ஓவியர்களில் ஒருவராக தம்மை நிலைநிறுத்திக்கொண்டார். எனவே முற்றிலும் ஆண்கள் ஆதிக்கம் செலுத்தி வந்த அமெரிக்க ஓவியத்துறையில் பெண்களின் இடத்திற்கு வழிவகுத்தார். 1986ஆம் ஆண்டில் தமது 98வது அகவையில் காலமானபோது அமெரிக்காவின் மிகவும் பாராட்டப்பட்ட பண்பாட்டுச் சின்னமாக விளங்கினார்.

அவரது  1910, துவக்க 1920களின் பண்பியல் ஓவியங்கள் அமெரிக்கக் கலைஞர் ஒருவரால் ஆக்கப்பட்ட சிறந்த படைப்புக்களாகக் கருதப்படுகின்றன. 1920களில் மலர்களின் மலரும் பொழுதை ஒரு  உருப்பெருக்கி மூலம் காட்டுவதைப் போல அண்மைக் காட்சிகளாக பெரும் வடிவில் ஆக்கியது வழமையான மலர் ஓவியங்களிலிருந்து வேறுபட்டு புதுமையாக இருந்தது. ஓ;கீஃப் வரைந்த நியூயார் நகரத்தின் பல ஓவியக்காட்சிகள் இன்றளவும்  இந்த நகரத்தைக் குறித்த சிறந்த ஓவியங்களாக விளங்குகின்றன. 1929ஆம் ஆண்டு முதல் ஆண்டின் சில காலங்களில் வடக்கு நியூ மெக்சிகோவில்  கழித்தார்; 1949ஆம் ஆண்டு முதல் இங்கேயே வசிக்கத் துவங்கினார். இந்தக் காலங்களில் அப்பகுதியைக் குறித்த பல  ஓவியங்கள் மூலம் -  கடினமண் கட்டமைப்பிலான தேவாலயங்கள், பண்பாட்டு சின்னங்கள், பாலவனத் தரையில் அவர் கண்டெடுத்த எலும்புகளும் கற்களும் -   அமெரிக்க தன்மேற்கு கலாச்சாரத்தின் பிரதிநிதியாக விளங்கினார். ஓ'கீஃப் வாழந்து பணிபுரிந்த  இந்தப் பகுதி  “ஓ'கீஃப் நாடு"  என அழைக்கப்படலாயிற்று.

## வெளி இணைப்புகள்

* Georgia O'Keeffe Museum Collections Online 
* Circle’s Edge 

பகுப்பு:அமெரிக்க ஓவியர்கள்
பகுப்பு:1887 பிறப்புகள்
பகுப்பு:1986 இறப்புகள்
பகுப்பு:பெண் ஓவியர்கள்
மல்லர் கம்பம்

thumb|222px|right|மல்லர் கம்பம் விளையாட்டு வித்தை
**மல்லர் கம்பம்** என்பது உடல்வித்தை விளையாட்டு. 

மல் என்னும் சொல் வளத்தைக் குறிக்கும் எனத் தொல்காப்பியம் குறிப்பிடுகிறது. உடல்வளம் கொண்ட சங்ககால மன்னர்களில் ஒருவன் ஆமூர் மல்லன்.  தெருக்களில் வித்தை காட்டும் டொம்பர் தம் குழந்தைகளை நட்டுவைத்த மரத்தில் தலைகீழாக ஏறவும் இறங்கவும் செய்து விளையாட்டு காட்டுவர். 

தற்காலத்தில் இந்தியாவில் பல மாநிலங்களும் பங்கு கொள்ளும் தேசிய உடல்வித்தைப் போட்டியாக நடைபெற்று வருகிறது. இந்த விளையாட்டு தொன்றுதொட்டு விளையாடப்பட்டு வந்தாலும் 18-ம் நூற்றாண்டில் மகாராட்டிர மாநிலத்துப் பலம்பத்த தாதா தியோதர் என்பவரால் புத்துயிர் ஊட்டப்பட்ட விளையாட்டே சிறப்புற்று விளங்குகிறது. நடப்பட்ட கம்பத்தில் வித்தைகாட்டும் விளையாட்டில் ஆண்கள் பங்கு கொள்வர். 

கயிற்றில் தொங்கி வித்தை காட்டும் விளையாட்டுகளில் பெண்கள் பங்குகொள்கின்றனர்.
 
ஆதி மனிதன் மரம் ஏறி இறங்க பல்வேறு வழிமுறைகளை கையாண்டான். அதை விதியாக வகுத்தான். இந்தமுறையில் மனிதன் போல மரம் அல்லது கல்லில் உருவம் அமைத்து மல்யுத்தம் செய்ய பயிற்சிகள் மேற்கொண்டதால் இவ்விளையாட்டு மல்லர் கம்பம் எனப்பட்டது. தற்காலத்தில் கோவில் விழாக்களில் விளையாடும் ழவழுக்கு மரம் அக்கலத்தில் சோழர்கள் விளையாடிய மல்லர் கம்பததின் மறு உருவாகும்.காஞ்சியை ஆண்ட மாமல்லன் நரசிம்மப் பல்லவன்
இக்கலையைஸ் செழிக்க செய்தான். தமிழ நாட்டு வீர தற்காப்பு கலைகளுல் இதுவும் ஒன்று. இவ்விலையாட்டு மனதை ஒருனிலைப் படுத்தும் ஓர் கலையாகும்.

இவ்விளையாட்டு வடமாநிலங்களில் மால்காம் என்ற பெயரில் விளையாடப்படுகிறது. தற்காலத்தில் மல்லர் விளையாட்டு நிலைக் கம்பம், தொங்குகம்பம் கயிறு விளையட்டு என பிரித்து விளையாடப்படுகிறது. நிலைக் கம்பம் என்பது பருமனான மரத்தை நட்டு அதில் ஏறி பலவித ஆசனங்கள் செய்வது. தொங்கு கம்பம் என்பது பருமனான மரத்தை  கயிறுறில் கட்டி எண்ணெய் பூசி வீரதீர விளையாட்டு ஆடுவது. கயிறு விளையாட்டு என்பது கம்பத்திற்கு பதில் கயிற்றில் பெண்கள் ஏறி ஆசனம் செய்வது. இது இந்தியாவில் பல மநிலங்களில் இன்றும் விளையாடப் படுகிறது.

## அடிக்குறிப்பு

## இவற்றையும் பார்க்க
* தமிழர் விளையாட்டுகள் (அண்மைய காலம்)

பகுப்பு:தமிழர் விளையாட்டுகள்
பகுப்பு:இந்திய விளையாட்டுக்கள்
இசுட்டூவர்ட்டின் தேற்றம்

வடிவவியலில், **இசுட்டூவர்ட்டின் தேற்றம்** (**Stewart's theorem**) என்பது ஒரு முக்கோணத்தின் பக்கங்களுக்கும், விழுகோட்டிற்கும் இடையே உள்ள தொடர்பைக் குறித்தத் தேற்றம். இத்தேற்றத்தை இசுக்காட்லாந்திய கணிதவியலாளர் மாத்யூ இசுட்டூவர்ட்டு (Matthew Stewart) என்பார் 1746 இல் வெளியிட்டார் என்பதால் இப்பெயர் சூட்டப்பட்டுள்ளது.

## தேற்றம்

ஒரு முக்கோணத்தின் மூன்று பக்கங்களின் நீளங்களாக a, b, c ஆகியவை இருக்கட்டும். பக்கம் a என்னும் பக்கத்தில் விழும் விழுகோட்டின் நீளமாக d என்பது இருக்கட்டும். விழுகோடு d, பக்கம் a யை இருபகுதியாகப் பகுத்து அவற்றின் நீளங்கள் m மற்றும் n ஆக இருந்தால், இசுட்டூவர்ட்டின் தேற்றம் என்ன சொல்கின்றது என்றால், 
:b^2m + c^2n = a(d^2 + mn)\,

அப்பொலோனியசின் தேற்றம் என்பது இந்த விழுகோடு d என்பது முக்கோணத்தின் நடுகோடாக இருக்கும் பொழுது உண்மையாகும் இசுட்டுவர்ட்டின் ஒரு தனி வகை.

## நிறுவல்

இத்தேற்றத்தைக் கோசைன் விதி கொண்டு நிறுவலாம்:

θ ("தீட்டா") என்பது *m*, *d* ஆகியவற்றுக்கு இடையே உள்ள கோணமாகவும், θ′ ("தீட்டா கொட்டு") என்பது *n*, *d* ஆகியவற்றுக்கு இடையே உள்ள கோணமாகவும் இருக்கட்டும். இப்பொழுது θ′ என்பது θ வின் துணைக்கோணம் (θ′ = 180° - θ) , ஆகவே cos θ′ = −cos θ. இவ்விரு கோணங்களுக்குமான (θ, θ′) கோசைன் விதி:
:
\begin{align}
c^2 &= m^2 + d^2 - 2dm\cos\theta \\
b^2  &= n^2 + d^2 - 2dn\cos\theta' \\
&= n^2 + d^2 + 2dn\cos\theta.\, \end{align}


முதல் சமன்பாட்டை n ஆல் பெருக்கி, இரண்டாவது சமன்பாட்டை m ஆல் பெருக்கிக் கூட்டியபின் cos θ ஐ மாற்றீடு செய்து விலக்கினனல், கிட்டுவது:
:
\begin{align}
&b^2m + c^2n \\
&= nm^2 + n^2m + (m+n)d^2 \\
&= (m+n)(mn + d^2) \\
&= a(mn + d^2), \\
\end{align}

இதுவே நிறுவவேண்டிய முடிவு.

மாற்று வழியாகவும் நிறுவலாம். முக்கோணத்தின் முனையில் இருந்து செங்குத்துக்கோடு ஒன்றை வரைந்து, பித்தேகோரசின் தேற்றத்தைப் பயன்படுத்தி *b*, *c*, *d* ஆகிய மூன்றின் நீளத்தையும் செங்குத்துக்கோட்டின் நீளத்தோடு தொடர்புபடுத்தி எழுதலாம். பின்னர் இப்படி பெறும் சமன்பாட்டின் இருபக்கமும் மேலே உள்ள சமன்பாட்டுக்கு ஈடாகிவிடும்

## இவற்றையும் பார்க்கவும்
* நிறை நடுப்புள்ளி வடிவவியல்

## உசாத்துணை

*
* 
* 
* 
* 

பகுப்பு:யூக்ளிடிய வடிவவியல்
பகுப்பு:முக்கோணவியல்
பகுப்பு:நிறுவலடங்கிய கணிதத்தேற்றங்கள்
பகுப்பு:முக்கோணங்கள் பற்றிய தேற்றங்கள்
தாராளமயமாக்கல்

**தாராளமயமாக்கல்** என்பது பொதுவாகப் பொருளாதார அல்லது சமூகக் கொள்கைகளில் அரசின் கட்டுபாடுகளைத் தளர்த்தல் என்று பொருள்படும். சமூகத் தளத்தில் தாராளமயமாக்கல் என்பது திருமண முறிவு, போதைப்பொருள், ஓரினச்சேர்க்கை போன்ற சமூக ஒழுங்குகளின் கட்டுப்பாட்டைத் தளர்த்துவதாகும். 

பொருளாதாரத் தளத்தில், அந்நிய முதலீடுகளை ஆதரிப்பதும், அரசின் நிறுவனங்களைத் தனியாரிடம் வழங்குவதும், முதலீடுகளை ஆதரிக்க வரிகளைக் குறைப்பதும் போன்ற பொருளாதார தடைகளைத் தடுத்து அமைப்பதாகும்.

பகுப்பு:சமூகம்
பகுப்பு:பொருளியல்
புனே வாரியர்சு இந்தியா

**புனே வாரியர்சு இந்தியா** (ஆங்கிலம்: *Pune Warriors India*, மராத்தி: *पुणे वॉरियर्स इंडिया*) என்பது மகாராட்டிராவின் புனே நகரம் சார்பாக இந்தியன் பிரீமியர் லீக்கில் விளையாடுகின்ற துடுப்பாட்ட அணி ஆகும். இந்த அணி 2011ஆம் ஆண்டில் இந்தியன் பிரீமியர் லீக்கில் இணைத்துக் கொள்ளப்பட்டது.

## அணி

## முடிவுகள்
### இந்தியன் பிரீமியர் லீக்கில்

## மேற்கோள்கள்

பகுப்பு:இந்தியன் பிரீமியர் லீக் அணிகள்
முகமது வாகித் அசன்

**முகமது வாகித் அசன்** (*Mohammed Waheed Hassan*, ; பிறப்பு: 3 சனவரி 1953) மாலைதீவுகளின் அரசுத்தலைவரும், மாலைதீவுகள் தேசிய பாதுகாப்புப் படையின் முதற்பெரும் படைத் தலைவரும் ஆவார். 2012 பெப்ரவரி 7 ஆம் நாள் முகமது நசீது அரசுத்தலைவர் பதவியைத் துறந்ததை அடுத்து வாகித் அசன் புதிய அரசுத்தலைவராகப் பதவியேற்றார். 2008 முதல் 2012 ஆம் ஆண்டு வரையில் இவர் நாட்டின் பிரதி அரசுத்தலைவராக பதவியில் இருந்தார். யூனிசெப்பின் முதுநிலை உறுப்பினராகப் பதவியில் இருந்த வாகித் அசன் கலிபோர்னியாவின் ஸ்டான்போர்டு பல்கலைக்கழகத்தில் கலாநிதிப் பட்டம் பெற்றவர்.

## வெளி இணைப்புகள்
*Official site of Mohammed Waheed Hassan 
*Blog of Mohammed Waheed Hassan

பகுப்பு:1953 பிறப்புகள்
பகுப்பு:மாலைதீவுகளின் அரசியல்வாதிகள்
பகுப்பு:வாழும் மக்கள்
ஜெயசம்வர்தனி

**ஜெயசம்வர்தனி** இராகம் கருநாடக இசையில் பயன்படும் இராகங்களில் ஒன்றாகும். இது 17வது மேளகர்த்தா இராகமும், "அக்னி" என்றழைக்கப் படும் 3 ஆவது சக்கரத்தின் 5 ஆவது மேளமாகிய சூர்யகாந்தம் இராகத்தின் ஜன்னிய இராகம் ஆகும்.

## இலக்கணம்
thumb|right|250px|ஜெயசம்வர்தனி ஆரோகணச் சுரங்கள் C யிலிருந்து தொடக்கம்
thumb|right|250px|ஜெயசம்வர்தனி அவரோகணச் சுரங்கள் C யிலிருந்து தொடக்கம்

இந்த இராகத்தில் சட்சம் (ச), சுத்த ரிசபம் (ரி1), அந்தர காந்தாரம் (க3), சுத்த மத்திமம் (ம1), பஞ்சமம், சதுச்ருதி தைவதம் (த2), காகளி நிசாதம் (நி3) ஆகிய சுரங்கள் வருகின்றன. இதன் ஆரோகண அவரோகணங்கள் பின்வருமாறு:

இந்த இராகத்தில் எல்லாச் சுரங்களும் முழுமையாக அமையாததால் இது "வர்ஜ" இராகம் எனப்படுகிறது. இதன் ஆரோகணத்தில் 6 சுரங்களும் அவரோகணத்தில் 6 சுரங்களும் உள்ளன. இதனால் இது "சாடவ-சாடவ" இராகம் எனப்படுகின்றது.

## இவற்றையும் பார்க்கவும்
* ஜன்னிய இராகங்களின் பட்டியல் - அகரவரிசைப் பகுப்பு

## உசாத்துணைகள்
* Dr. S. Bhagyalekshmy, *Ragas in Carnatic Music*, CBH Publications, Trivandrum, Published 1990
* B. Subba Rao, *Raganidhi*, The Music Academy, Madras, Published 1965, 4th reprint 1996

பகுப்பு:சூர்யகாந்தத்தின் ஜன்னிய இராகங்கள்
கார்னோ தேற்றம்

வடிவவியலில் **கார்னோ தேற்றம்** என்பது இலசார் கார்னோ (Lazare Carnot) ( 1753&ndash;1823) என்பவரின் பெயரால் ஒரு முக்கோணத்தைப் பற்றியும் அதன் சூழ்தொடு வட்டம், உள்தொடு வட்டங்கள் பற்றியும் வழங்கும் ஒரு தேற்றம்.  *ABC* என்பது ஏதோ ஒரு முக்கோணமாக இருக்கட்டும். இப்பொழுது அம்முக்கோணத்தின் பக்கங்களைத் தொட்டுக்கொண்டு ஓடும் உள்தொடு வட்டம் ஒன்றையும், முக்கோணத்தின் முனைகளின் வழியாக ஓடும் சூழ்தொடு வட்டம் ஒன்றும் வரைவோம்.  சூழ்தொடு வட்டத்தின் ஆரம் *R* என்றும், உள்தொடு வட்டத்தின் ஆரம் *r*  என்றும் கொள்வோம் . சூழ்தொடு வட்டத்தின் நடுப்புள்ளி *D* என்றும், உள்தொடு வட்டத்தின் நடுப்புள்ளி *E* என்றும்  குறித்துக் கொள்வோம். ஒரு புள்ளியின் தொலைவை மூடிய எல்லைக்குள்ளும், அதற்கு வெளியேயும் அளக்கும் பொழுது, முறையே நேர்மத்  தொலைவாகவும் (பாசிடிவ்), எதிர்மத் தொலைவாகவும் (மறைஎண் தொலைவாகவும், நெகடிவ்) அளக்கும் திசைசார் தொலைவு சார்பியம் விதிப்படி அளந்தால், சூழ்தொடு வட்டத்தின் நடுப்புள்ளியில் இருந்து, முக்கோணத்தின் மூன்று பக்கங்களின் "திசைசார் தொலைவின்" கூட்டுத்தொகை இவ்விரண்டு வட்டங்களின் ஆரங்களின் கூட்டுத்தொகைக்கு சமம் ஆகும்:

:DF + DG + DH = R + r,\ 

இங்கே ஒரு தொலைவு  ஏதாவது ஒரு தொலைவு *DX* (*X* = *F*, *G*, *H*) என்பது முக்கோணத்துக்கு வெளியே இருந்தால் மட்டுமே அது எதிர்ம எண்ணாக (மறை எண்ணாக)க் கொள்ளப்படும். படத்தில் காட்டப்பட்டுள்ளவாறு, *DF*  என்பது எதிர்மத் தொலைவு (மறையெண் தொலைவு),  தொலைவுகள் *DG* உம் , *DH* உம் நேர்மத் தொலைவுகள்.

இக் கார்னோ தேற்றமானது சப்பானிய பல்கோணங்களின் சூழ்தொடுவட்டத் தேற்றத்தை நிறுவப் பயன்படுகின்றது.

## வெளியிணைப்புகள்
* 
* கட்-த-நாட் எனும் தளத்தில் கார்னோ தேற்றம் 
* பல பயன்பாடுகள் உள்ள இன்னொரு கார்னோ தேற்றம்
* கிரிசு பூழ்செர்  (Chris Boucher) ஆல் காட்டப்படும் செய்காட்சி Carnot's Theorem  .  "The Wolfram Demonstrations Project"

பகுப்பு:சமதள வடிவவியல் தேற்றங்கள்
பகுப்பு:நிறுவலடங்கிய கணிதத்தேற்றங்கள்
ஏழுவட்டத் தேற்றம்

வடிவவியலில் **எழுவட்டத் தேற்றம்** அல்லது **ஏழுவட்டத் தேற்றம்** என்பது யூக்ளீடிய சமதளத்தில், ஒவ்வொரு வட்டமும் மற்ற இரண்டு வட்டங்களைத் தொட்டுக்கொண்டிருக்குமாறு அமைக்கப்பட்ட ஆறு வட்டங்களையும் தொட்டுக்கொண்டிருக்குமாறு அமைந்த ஏழாவது வட்டம் பற்றிய ஓர் உண்மை பற்றியது ஆகும். இந்த ஆறு வட்டங்களும், ஏழாவது வட்டத்தைத் தொடும் புள்ளிகளை இணைக்கும் மூன்று கோடுகளும் ஒரே புள்ளியில் சந்திக்கும் (படத்தைப் பார்கக்வும்) என்று 1974 இல் எவலின், மனி-கூட்ஃசு, இட்டிரிலின் (Evelyn, Money-Coutts,  TyrrelIn ) என்பவர்கள் கண்டுபிடித்தனர்.

## உசாத்துணை
* 
* 
* 

## வெளியிணைப்புகள்
* 
* Java applet  - மைக்கேல் போர்ச்செர்டு (Michael Borcherds) GeoGebra -வைப் பயன்படுத்து எழுவட்டத் தேற்றத்துக்கான வட்டங்களை வரைதல்

பகுப்பு:வட்டங்கள் பற்றிய தேற்றங்கள்
திருநாவலூர்

**திருநாவலூர்**, தமிழ்நாட்டின் கள்ளக்குறிச்சி மாவட்டம், உளுந்தூர்பேட்டை வட்டம், திருநாவலூர் ஊராட்சி ஒன்றியத்தில் உள்ள திருநாவலூர் ஊராட்சியில் அமைந்த சிற்றூர் ஆகும். இது உளுந்தூர்பேட்டை சட்டமன்றத்  தொகுதிக்கு உட்பட்டது. இங்கு புகழ் பெற்ற திருநாவலூர் பக்தஜனேஸ்வரர் கோயில் எனும்  சிவன் கோயில் உள்ளது. சுந்தரர் திருமணம் இங்கு நிகழ இருந்த போது சிவன் தடுத்தாட்கொண்டதாக வரலாறு உள்ளது.

## பெயர்
பழங்காலத்தில்  நாவல் மரங்கள் நிறைந்திருந்ததால் நாவலூர் என்னும் பெயர் ஏற்பட்டதாகச் சொல்லப்படுகிறது. ஆனால், பேச்சு வழக்கில் திருநாம நல்லூர் என்னும் பெயரே பெருவாரியாக புழங்குகிறது.

## வரலாறு
ஒரு காலத்தில் முனையரையர் மரபு மன்னர்களின் தலைநகராயிருந்ததது இந்த ஊர் ஆகும். சைவ உலகில் திருநாவலூர் மிகவும் இன்றியமையாத இடத்தைப் பெற்றுள்ளது. சைவ நாயன்மார் அறுபத்து மூவருள் நால்வர் பிறந்து வாழ்ந்த ஊர் திருநாவலூர். அந் நால்வர்: சுந்தரமூர்த்தி நாயனார், சுந்தரரின் தந்தை சடைய நாயனார், தாய் இசை ஞானியார், சுந்தரரை எடுத்து வளர்த்தவரும் அப் பகுதியை ஆண்டவருமாகிய நரசிங்க முனையரைய நாயனார் என்பவராவர். 
## மேற்கோள்கள்

பகுப்பு:கள்ளக்குறிச்சி மாவட்டத்திலுள்ள கிராமங்கள்
வெள்ளெருக்கு விநாயகர் சிலைகள்

வெள்ளெருக்கு வேரைப் பயன்படுத்தி வடிக்கப்படும் விநாயகர் சிலைகள் **வெள்ளெருக்கு விநாயகர் சிலைகள்**  (பிள்ளையார்)  என்றழைக்கப்படுகின்றன. 
## நம்பிக்கைகள்
வெள்ளெருக்கு வேருக்கு தெய்வீக சக்தியுள்ளது. எனவே இந்த வேரைப் பயன்படுத்தி வடிக்கப்படும் சிலையும் மிகுந்த சக்தி வாய்ந்ததாகும். வெள்ளெருக்கு விநாயகர் வழிபாடு மிகவும் சிறப்புடையதாகக் கருதப்படுகிறது. வீட்டிலோ அல்லது பொது இடங்களிலோ ஒரு சுத்தமான இடத்தில் வெள்ளெருக்கு விநாயகரை வைத்து வழிபடலாம். விநாயகருக்கு நீரில் அபிஷேகம் செய்தல் கூடாது. அடிக்கடி கைகளால் தீண்டி வழிபடுவதைத் தவிர்க்க வேண்டும். அத்தர், புனுகு, சவ்வாது முதலிய நறுமணப் பொருட்களைச் அணிவிக்கலாம். உலர்ந்த பூக்களைச் சூட்டலாம். இவ்வாறு வழிபாடு செய்பவருக்கு அனைத்து நலன்களும் கைகூடும். செல்வம், செல்வாக்கு, பெருமை கூடும். பீடைகள் ஒழியும். பனிரெண்டு ஆண்டுகட்கு மேல் வளர்ந்த வெள்ளெருக்கு வேரில் விநாயகரது வடிவம் சுயம்புவாகத் தோன்றும் என்கிறார்கள். இது போன்ற சுயம்பு விநாயகர்கள் தோன்றியதாக பத்திரிகை வாயிலாக அறிய முடிகிறது. இது போன்ற சுயம்பு விநாயகர்கள் அற்புத சக்தி வாய்ந்தவர்கள்.

## சிலை வடிப்பு
வெள்ளெருக்கு விநாயகர் சிலை வடிக்கும் கைவினைக் கலைஞர்களை  பல கோவில்களின் எதிரே காணலாம். சென்னைக்கு அருகில் ஒரகடத்தில் வெள்ளெருக்கு விநாயகர் கோவில் உள்ளது. இங்கே முறைப்படி வெள்ளெருக்கு விநாயகரை தயாரித்து விற்பனையும் செய்கிறார்கள். வெள்ளெருக்கு செடிக்கு உயிர்ப்பு சக்தி உள்ளதால், அதனைப் பார்த்தவுடன் வெட்டிவிடாமல் சில பரிகார முறைகளை கடைப்பிடிக்கச் சொல்கிறார்கள். சிலை வடிக்க தேர்வு செய்யும் வெள்ளெருக்கு வேர் நன்கு முற்றி பக்குவப்பட்டிருக்க வேண்டும். வடக்கு நோக்கிச் செல்லும் வேரைத் தேர்ந்தெடுத்து அதில் விநாயகர் உருவம் செதுக்கி வழிபடுதல் சிறப்பு என கருதப்படுகிறது.

## வெள்ளெருக்கு தலமரம்
திருஎருக்கத்தம்புலியூர், திருக்கானாட்டுமுள்ளூர் ஆகிய சிவன் கோவில்களில் தலமரம் வெள்ளெருக்கு ஆகும். எருக்கத்தம்புலியூரில் விழாக் காலங்களில் வெள்ளெருக்கம் பூவால் பூசிக்கப்படுகிறது. திருக்கானாட்டுமுள்ளூரில் வெள்ளெருக்குடன் அத்தியும் தலமரமாக உள்ளது. வட திருமுல்லைவாயில்  மாசிலாமணீஸ்வரர் கோவிலில் சுவாமி சன்னதியில் மிகப் பெரிய இரண்டு வெள்ளெருக்குத் தூண்கள் உள்ளன.
## மருத்துவ குணம்
புதர்செடி வகையைச் சேர்ந்த வெள்ளெருக்கு அல்லது வெள்ளை எரு‌க்கு  (Calotropis procera, dogbane family, Apocynaceae) ஒரு மருத்துவ குணம் வாய்ந்த தெய்வீக மூலிகையாகும். அரிதான பொருள் (புதையல், ரத்தினங்கள், சிலைகள் பதுக்கி வைத்திருக்கும் இடங்களில்) இருக்கும் இடத்தில்தான் வெள்ளெருக்கு செடி முளைக்கும் என சங்க கால நூல்களில் குறிப்பிடப்பட்டுள்ளது.  வெள்ளெருக்கு வேர் பாம்புக்கு ஆகாது என்று சொல்லி யிருக்கிறார்கள். சக்தி வாய்ந்த வெள்ளெருக்குச் செடியின் இலை, பூ, பால், பட்டை, வேர் முதலியன மருத்துவப் பயனுடையது. வெள்ளெருக்கிலிருந்து மருத்துவ குணங்களின் அடிப்படையாக உள்ள சைகுளோ சேடால், புரோசெஸ்டிரால், கலோடிரோஃபின், கைகேன்சியோல் சைரியோ ஜெனின் போன்ற பல வேதிப்பொருட்கள் பிரித்தெடுக்கப்பட்டுள்ளன.
## உள்ளிணைப்பு
# Calotropis procera
# விநாயகர்
## வெளி இணைப்பு
# வெள்ளெருக்கு விநாயகர்!
# வெள்ளெருக்கு விநாயகரை உருவாக்குவது எப்படி?

பகுப்பு:சிலைகள்
பகுப்பு:இந்துக் கடவுள்கள்
மதுரை முக்குறுணிப் பிள்ளையார்

thumb|right|250px|மதுரை முக்குறுணிப் பிள்ளையார்
**முக்குறுணிப் பிள்ளையார்** சன்னிதி மதுரை மீனாட்சி அம்மன் கோவிலில் அமைந்துள்ளது. மீனாட்சி அம்மன் சன்னதிக்கும் சுந்தரேசுவரர் சன்னதிக்கும் இடையே  கிளிக்கூண்டு மண்டபத்துக்கு வடக்குப் புறம் அமைந்துள்ளது. இந்த பிள்ளையார் சிலை மிகப் பெரியது. பத்தடி உயரமிருக்கலாம்.

## வரலாறு
மீனாட்சி அம்மன் கோவில் கட்டிய போது மன்னர் திருமலை நாயக்கர் கோவில் கட்ட மண் வேண்டி மதுரை நகருக்கு வெளியில் அமைந்துள்ள வண்டியூர் என்ற இடத்தில் ஒரு பெரிய தெப்பக்குளத்தை வெட்டினார். அப்போது அங்குள்ள ஒரு பாறையை வெட்டி எடுத்து மிகப்பெரிய பிள்ளையார் சிலையை செய்து மீனாட்சி அம்மன் கோவிலில் பிரதிஷ்டை செய்ததாக கூறப்படுகிறது. பின்னாளில் முக்குறுணி பிள்ளையார் என்று அழைக்கப்படுகிறது..

## விநாயக சதுர்த்தி கொழுக்கட்டை
விநாயக சதுர்த்தி மீனாட்சி அம்மன் கோவிலில் விமரிசையாகக் கொண்டாடப்படுகிறது. இந்த நிகழ்வின்போது இந்த முக்குறுணிப் பிள்ளையாருக்கு மிகப் பெரிய ஒற்றைக் கொழுக்கட்டையைப் படைக்கிறார்கள். இந்தக் கொழுக்கட்டை செய்வதற்கு மூன்று குறுணி அரிசி பயன்படுத்தப்படுகிறதாம். குறுணி என்பது பண்டைய பாண்டிய நாட்டு முகத்தலளவை ஆகும். அதாவது ஒரு குறுணி என்பது நான்கு படிகள். மூன்று குறுணி என்றால் 12 படிகள். பிள்ளையாருக்கு படைக்கப்பட்ட பின் கொழுக்கட்டை பிரசாதமாக பக்தர்களுக்கு வழங்கப்படுகிறது. 

மூன்று குறுணி அரிசியை மாவாக இடித்து, அதில் ஒரே கொழுக்கட்டையாகச் செய்து, விநாயக சதுர்த்திக்குப் படைப்பதால் இந்தப் பிள்ளையாரை 'முக்குறுணிப் பிள்ளையார்' என்கின்றனர்.

## மேலும் பார்க்க
* ஓம்
* பிள்ளையார் சுழி
* விநாயகர்
* கோவை புலியகுளம் விநாயகர் கோவில்
* திருச்சி உச்சிப்பிள்ளையார் கோயில்

பகுப்பு:இந்துக் கடவுள்கள்
பகுப்பு:மதுரை மாவட்டம்